钦定古今图书集成/明伦汇编/官常典/第647卷 > 徐藏
## 钦定古今图书集成/明伦汇编/官常典/第647卷 > 徐藏

按《江阴县志》：“藏字子礼，历阳人。任江阴令，为政期年
大新，江阴学人歌舞之。以郡田污下，沟渎久淤，民用
艰食，请尽蠲秋夏之当输者，报可。”又“江阴于建炎间
改军为县，隶常州。时临安府缘陈通之变，奏请权将
年额和买䌷绢于平江府、湖、秀诸州寄买，江阴县遂
认发常州所分之数。至绍兴十四年，转运司将和买”
䌷绢拨还临安府江阴，正值改复为军，常州遂不开
报，因循未改者且四十年。至藏极言地狭民贫，恳切
祈免。而监尚书六部门曹崇，江阴人也，亦投书参政，
欲免其勘会，径行取旨。于是免和买绢二千七百一
十八疋有奇，䌷一千一百二十五疋有奇。命下之日，
欢声动阡陌。